## El Consell presenta la candidatura de la Comunitat Valenciana com a seu del Consorci Estatal en Xarxa per al Desenrotllament de Medicaments de Teràpies Avançades

*** Es proposa com a seu l’Hospital Universitari i Politècnic La Fe i el seu Institut d’Investigació Sanitària
* Les teràpies avançades són el present i el futur de la medicina i poden servir per a tractar malalties de mal pronòstic en les quals no hi haja teràpies curatives**

El Consell autoritza la presentació de la candidatura de la Comunitat Valenciana, a través de l’Institut d’Investigació Sanitària La Fe (IIS La Fe) i de l’Hospital Universitari i Politècnic La Fe, com a seu del Consorci Estatal en Xarxa per al Desenrotllament de Medicaments de Teràpies Avançades (CERTERA).

Esta candidatura es fonamenta en la ferma voluntat de la Comunitat Valenciana de participar activament en l’impuls de la investigació, el desenrotllament i la producció de teràpies avançades, i reafirma la Comunitat Valenciana com a referent nacional en teràpies avançades i medicina personalitzada. Cal assenyalar que les teràpies avançades (teràpia cel·lular, teràpia gènica i enginyeria tissular) són el present i el futur de la medicina i poden servir per a tractar malalties de mal pronòstic en les quals no hi haja teràpies curatives.

L’elecció de l’IIS La Fe com a seu permetrà impulsar la innovació biomèdica, generar ocupació qualificada i l’atracció de talent, afavorir la descentralització i l’accés a teràpies innovadores. Així mateix, contribuirà a maximitzar l’efecte multiplicador de les inversions públiques i privades, accelerant la transferència de coneixement i l’arribada de noves teràpies als pacients amb malalties rares o diferents tipus de càncer.

L’IIS La Fe i l’Hospital La Fe constituïxen l’únic centre de la Comunitat Valenciana inclòs en CERTERA, gràcies a la seua àmplia experiència en el desenrotllament acadèmic de teràpies avançades. Esta candidatura reunix tots els requisits d’excel·lència científica, capacitat tecnològica, infraestructura, recursos humans i compromís institucional, i garantix la disponibilitat d’espais, equipament i servicis necessaris per a ser la seu del consorci estatal.

La Unitat de Teràpies Avançades de l’Hospital La Fe, certificada en compliment de les normes de correcta fabricació per l’Agència Espanyola de Medicaments i Productes Sanitaris des de 2019, és una plataforma transversal per al desenrotllament d’estudis preclínics i clínics en medicaments de teràpies avançades.

Esta unitat lidera i desenrotlla projectes pioners com el Banc Nacional de Limfòcits T, virus específics, el desenrotllament de CAR-T acadèmics per a leucèmies agudes, teràpies basades en cèl·lules NK, limfòcits infiltrants de tumor per a càncer de pulmó o optimització de bioprocessos mitjançant intel·ligència artificial. A més, el Servici de Farmàcia de l’hospital compta amb la certificació internacional ISO 9001:2015 referent a la gestió d’estos medicaments.

Fecha: 19/12/2025